**ZÁPIS č. 10**

**Z RIADNEHO ZASADNUTIA SPRÁVNEJ RADY TASR**

**18. októbra 2022 so začiatkom o 15.00 h**

**Prítomní členovia Správnej rady:** Ladislav Mikuš, Alena Mezeiová, Peter Mestický, Jozef Tuhovčák

**Ospravedlnení:** - Jozef Bednár

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol podpredseda SR TASR Ladislav Mikuš. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Projekty TASR (30 rokov Slovenskej republiky, Voľby do orgánov samosprávy obcí a voľby do orgánov samosprávnych krajov, Koncepcia tvorby zvukových  správ pre rádiá)**

1. **Rôzne**

**UZNESENIE č. 01/18/10/2022:**

Členovia SR TASR schválili program zasadnutia:

ZA: L. Mikuš PROTI: 0 ZDRŽAL SA: 0

P. Mestický

A. Mezeiová

J. Tuhovčák

**Uznesenie bolo prijaté.**

1. **Projekty TASR**

**30 rokov Slovenskej republiky**

Ako uviedol GR TASR V. Puchala, v roku 2023 si pripomenieme 30. výročie vzniku samostatnej Slovenskej republiky. TASR pri tejto príležitosti pripravuje spravodajský cyklus, ktorý má priblížiť procesy vedúce k rozdeleniu Českej a Slovenskej federatívnej republiky, predovšetkým dianie v posledných mesiacoch a týždňoch pred zavŕšením procesu. Zverejnené materiály budú vytvárané aj s prihliadnutím na historické, spoločenské, ekonomické a kultúrne atribúty, ktoré boli zásadné v procese budovania slovenskej štátnosti.

**Cieľ projektu:**

Zámerom TASR je informovať nad rámec verejnoprávnych úloh o aktivitách, ktoré súvisia s pripomenutím si 30. výročia vzniku samostatnej Slovenskej republiky 1. januára 1993 ako aj všetkých udalostí, ktoré viedli k tomuto historickému míľniku.

Verejnosti a odberateľom agentúrneho servisu chce poskytnúť komplexné spravodajstvo, ktoré bude obsahovať nadstavbové informácie s vyššou pridanou hodnotou, pričom bude zasahovať do rôznych oblastí spoločenského, ekonomického a kultúrneho života.

Rovnako sa chce zamerať na tvorbu spravodajských produktov, ktoré by podporili výchovno-vzdelávací proces. Učitelia by mali teda možnosť využiť materiály v rámci tematických celkov pri vyučovaní predmetov ako dejepis či náuka o spoločnosti.

**Oblasti podpory aktivít a podujatí v rámci 30. výročia vzniku SR**

1. Spravodajstvo TASR
2. Weby TASR
3. TASR TV
4. newsletter

Realizácia projektu Tlačovej agentúry Slovenskej republiky v súvislosti 30. výročím vzniku Slovenskej republiky sa **začne koncom augusta 2022 a bude prebiehať do marca 2023**. Redakcie k tému ponúknu rozhovory s osobnosťami, ktoré boli v dobe rozdelenia aktívne vo verejnom živote, rozhovory s osobnosťami, ktoré zo súčasného pohľadu zhodnotia 30 rokov štátnosti. Chýbať nebudú aktuálne informácie o aktivitách súvisiacich s výročím.

Zaujímavosťou je prepájanie správ v redakčnom systéme TASR s archívnymi fotografiami a archívnymi správami v databázach TASR. Linky na selektované materiály k téme budú priložené priamo k textu správy.

V rámci TASR TV prinesie Pavol Demeš rozhovory k téme s odborníkmi na medzinárodné vzťahy i diplomatmi.

Informácie budú prezentované na webe teraz.sk, skolske.sk v špeciálnej sekcii. Sumárizácie informácií ponúkne TASR vo forme newslettrov odberateľom i školám.

Členovia Správnej rady vzali materiál na vedomie.

**Voľby do orgánov samosprávy obcí a voľby do orgánov samosprávnych krajov**

Ako uviedol V. Puchala, predseda Národnej rady Slovenskej republiky rozhodnutím č. 209/2022 Z. z. vyhlásil voľby do orgánov samosprávy obcí a voľby do orgánov samosprávnych krajov a určil deň ich konania na sobotu 29. októbra 2022 v čase od 07.00 h do 20.00 h. TASR pri tejto príležitosti pripravuje sériu aktivít, ktoré budú nadstavbou spravodajských informácií pred voľbami v čase ich konania a následne po uzatvorení volebných miestností. Dôraz bude klásť najmä na skutočnosť, že voľby do orgánov miestnych a regionálnych samospráv sa konajú v jeden deň a v rovnakom čase.

TASR o voľbách nielen informuje, ale je aj záložným pracoviskom Štatistického úradu SR pre distribúciu dát v prípade jeho výpadku či technických problémov. TASR preto pristupuje k voľbám nielen z hľadiska obsahového, personálneho, ale aj technologického.

Vzhľadom na nové skutočnosti vyplývajúce zo spojenia volieb, cieľom verejnoprávnej agentúry je podporiť informačnú kampaň o príprave a priebehu volieb tak, aby mal občan dostatok informácií pre svoju rozhodnutie i informácií o spôsobe voľby.

Špecifickou cieľovou skupinou je voličská základňa prvovoličov a seniorov, ktorým môžu nové skutočnosti vyplývajúce so spojením volieb robiť problémy.

Vzhľadom na náročnosť volieb bude musieť TASR maximálne využiť všetok svoj personálny potenciál, vrátene licenčných a externých spolupracovníkov. Okrem pokrytia diania v Bratislave sa môže oprieť o profesionálny tím 20 regionálnych spravodajcov a viac ako 10 fotoreportérov.

Realizácia projektu Tlačovej agentúry Slovenskej republiky v súvislosti s voľbami do orgánov samosprávy obcí a voľby do orgánov samosprávnych krajov prebieha od júla 2022 do polovice decembra 2022, teda do času, kedy sa budú kreovať obecné, mestské a regionálne zastupiteľstvá

Členovia Správnej rady vzali materiál na vedomie.

**Koncepcia tvorby zvukových  správ pre rádiá**

Ako uviedol V. Puchala,Tlačová agentúra Slovenskej republiky (TASR) pripravuje projekt komplexného čítaného spravodajstva pre rádiá. V pilotnej fáze pôjde o blok večerných správ a bude testovaný s konkrétnymi rádiami, ktoré o to prejavili záujem.

Na Slovensku pôsobí viac ako 30 rádií, ktoré majú rozdielne zameranie, spôsob vysielania a pokrytia územia. Ide predovšetkým o celoplošné, regionálne, lokálne, internetové rádiá ale aj  internátne rozhlasové štúdiá. Analýzy posledných rokov však svedčia o tom, že mnohé médiá na tvorbu spravodajských produktov nedisponujú dostatočnými personálnymi kapacitami, tvorba spravodajského obsahu vysielania je finančne náročná.

TASR v rámci svojho agentúrneho servisu ponúka denne svojim odberateľom niekoľko spravodajských súhrnov a prehľadov. V pravidelných časových intervaloch sa objavujú hlavne v domácom, zahraničnom a ekonomickom servise. Okrem toho vychádza pravidelný prehľad správ, ktorý obsahuje výber najdôležitejších správ z domova, zahraničia vrátane ekonomiky a športu.

Verejnoprávna agentúra v súlade s koncepciou rozvoja na roky 2022 – 2027 plánuje rozšíriť produkty v oblasti audiozáznamov. Zámerom je prinášať čítané správy pre rádiá (správy následne využiť aj ako podcast na jednotlivých platformách). Správy pripraví redaktor TASR a načíta moderátor TASR. Správy budú jinglom označené ako správy TASR.

TASR okrem toho plánuje využívať na načítavanie súhrnov automat a takto načítané správy použiť na svojich weboch pre zrakovo znevýhodnených občanov.

Projekt pre rádiá môže byť obojstranne výhodný. Ušetrené náklady na redaktora by mohli rádiá použiť na odoberanie správ TASR, čím sa produkt stáva efektívny už pri získaní 3 menších rádií. Po vyprofilovaní produktu sa otvárajú nové trhové príležitosti.

TASR uvádza tento pilotný projekt v testovacej prevádzke už v polovici novembra. Dohodnuté sú konkrétne rádiá, s ktorými bude testovacia spolupráca prebiehať.

Členovia Správnej rady v krátkej diskusii ocenili snahu vedenia agentúry vstupovať do nových projektov, ktoré ocenia nielen klienti agentúry, ale budú aj finančným benefitom pre TASR. Materiál vzali na vedomie.

1. **Rôzne**

Členovia Správnej rady sa dohodli na ďalšom termíne rokovania 22. novembra 2022.

Podpredseda SR TASR L. Mikuš v súlade s Rokovacím poriadkom SR TASR ukončil zasadnutie rady.

Bratislava, 19. októbra 2022

Zapísal:

Ladislav Mikuš v.r.